ଭୁବନେଶ୍ବର, ଡିସେମ୍ବର ୮ (ଲୋକାଲ ୱାୟାର): ବରିଷ୍ଠ ରାଜନେତା ତଥା ପୂର୍ବତନ ମନ୍ତ୍ରୀ ଭାଗବତ ପ୍ରସାଦ ମହାନ୍ତିଙ୍କ ଦେହାନ୍ତରେ କେନ୍ଦ୍ରାପଡ଼ାରେ ଶୋକର ଛାୟା ଖେଳିଯାଇଛି।
ଜଣେ ରାଜନେତା ଭାବରେ କେବଳ ନୁହେଁ, ଜଣେ ଆଇନଜୀବୀ ଓ ସମବାୟ ଆନ୍ଦୋଳନର ପୃଷ୍ଠପୋଷକ ଭାବେ ତାଙ୍କ ସହ କାର୍ଯ୍ୟ କରିଥିବା ଲୋକ ତଥା ସାଧାରଣଜନତା ତାଙ୍କୁ ମନେପକାଉଛନ୍ତି।
୧୯୭୧, ୧୯୮୫ ଓ ୧୯୯୫ ନିର୍ବାଚନରେ କେନ୍ଦ୍ରପଡ଼ା ବିଧାନସଭା ଆସନରୁ ବିଜୟୀ ହୋଇଥିବା ଏହି ରାଜନେନା ରାଜସ୍ବ ଓ ଉଚ୍ଚଶିକ୍ଷା ବିଭାଗ ମନ୍ତ୍ରୀ ବି ଥିଲେ।
ତାଙ୍କ ବ୍ୟକ୍ତିତ୍ବର ସବୁଠାରୁ ବଡ଼ ଦିଗ ଥିଲା ସେ ସାଧାରଣଲୋକଙ୍କ ଅତି ନିକଟତର ଥିଲେ ଓ ତୃଣମୂଳ ସ୍ତରରେ ତାଙ୍କର ବେଶ୍ ଲୋକପ୍ରୟିତା ରହିଥିଲା।
ଭାଗବତଙ୍କ ଉଦ୍ୟମରେ ହିଁ କେନ୍ଦ୍ରାପଡ଼ା ଅର୍ବାନ କୋ-ଅପରେଟିଭ୍ ବ୍ୟାଙ୍କ ଓ ଦୀନବନ୍ଧୁ ସାହୁ ଆଇନ ମହାବିଦ୍ୟାଳୟ ପ୍ରତିଷ୍ଠା ହୋଇଥିଲା।
ଏଥିସହିତ ଆୟୋବାସ୍ଥିତ ସରକାରୀ ବିଜ୍ଞାନ କଲେଜ ପ୍ରତିଷ୍ଠାରେ ବି ତାଙ୍କର ଅବଦାନ ରହିଥିଲା।
ପ୍ରାଶାସନିକ ବ୍ୟବସ୍ଥା, ଆଇନକାନୁନ ଓ ସାହିତ୍ୟ ସଂସ୍କୃତିରେ ତାଙ୍କର ଉଲ୍ଲେଖନୀୟ ପାଣ୍ଡିତ୍ୟ ରହିଥିଲା।
ତାଙ୍କ ଆତ୍ମଜୀବନୀ 'ସଂଗ୍ରାମର ସ୍ବରଲିପି' ସ୍ବାଧୀନତା ପରବର୍ତ୍ତୀ ଓଡ଼ିଆ ରାଜନୀତିର ବାସ୍ତବ ଚିତ୍ର ପ୍ରଦାନ କରେ।
ଏଭଳି ଜଣେ ରାଜନେତାଙ୍କ ଅବର୍ତ୍ତମାନରେ ତାଙ୍କୁ ସମ୍ମାନ ଜଣାଇ କେନ୍ଦ୍ରାପଡ଼ାର ଅନେକ ଅଞ୍ଚଳରେ ଦୋକାନବଜାର ବନ୍ଦ ହୋଇଯାଇଛି।
"ଭାଗବତବାବୁ ସାଧାରଣଜନତାର ନେତା ଥିଲେ। ତାଙ୍କ ଅମାୟିକ ବ୍ୟବହାର ଓ ସାଧାରଣ ଜୀବନଯାପନ ଶୈଳୀ ସମସ୍ତଙ୍କୁ ଆକୃଷ୍ଟ କରୁଥିଲା। ତାଙ୍କ ଲୋକପ୍ରିୟତାକୁ ଭୁଲିହେବନାହିଁ, ବୋଲି କହିଛନ୍ତି କେନ୍ଦ୍ରପଡ଼ାର ଜଣେ ବରିଷ୍ଠ ଆଇନଜୀବୀ ସରୋଜରାଜ ସିଂ।
ଆଇନଜୀବୀ ଭାବରେ ଦେଓ୍ବାନୀ ମାମଲା ପରିଚାଳନାରେ ଭାଗବତବାବୁଙ୍କର ଯଥେଷ୍ଟ ଦକ୍ଷତା ରହିଥିଲା।
ସେ ଗରିବ ଲୋକଙ୍କ ପାଇଁ ମାଗଣାରେ କେସ୍ ଲଢୁଥିଲେ।
ତାଙ୍କ ବାସଗୃହରେ ଥିବା ଲାଇବ୍ରେରୀରେ ହଜାର ହଜାର ଆଇନ ପୁସ୍ତକ ରହିଥିଲା, ଯାହାକୁ ସେ ପରବର୍ତ୍ତୀ କାଳରେ କେନ୍ଦ୍ରାପଡ଼ା ବାର୍ ଆସୋସିଏସନକୁ ଦାନ କରିଦେଇଥିଲେ।
ଭାଗବତବାବୁ ରାଜସ୍ବ ମନ୍ତ୍ରୀ ଥିବାବେଳେ କେନ୍ଦ୍ରାପଡ଼ାରେ ରାସ୍ତା ପ୍ରଶସ୍ତିକରଣ ପାଇଁ ବେଶ୍ ଉଦ୍ୟମ କରିଥିଲେ।
ଏପରିକି ରାସ୍ତା ଜବରଦଖଲ କରିଥିବା ଘରଗୁଡ଼ିକୁ ବି ଭାଙ୍ଗିଦେବାକୁ ପଛାଇନଥିଲେ।
ଏପରିକ ଏହି କ୍ରମରେ ସେ ନିଜ ଘରର ଏକ ଅଂଶ ମଧ୍ୟ ଭାଂଗିବାକୁ ନିର୍ଦ୍ଦେଶ ଦେଇଥିଲେ ବୋଲି ମନେପକାଇ କହନ୍ତି କେନ୍ଦ୍ରାପଡ଼ା ସହରବାସୀ ଜ୍ଞାନରଂଜନ ମହାନ୍ତି।
ରାଜନୀତିରେ ମୂଲ୍ୟବୋଧକୁ ସବୁବେଳେ ଗୁରୁତ୍ବ ଦେଉଥିବା ଭାଗବତବାବୁଙ୍କ ଘରେ ସବୁବେଳେ ଲୋକଙ୍କ ଭିଡ଼ ଜମୁଥିଲା।
ବିଭିନ୍ନ ସମସ୍ୟା ନେଇ ଦୂରଦୂରାନ୍ତରୁ ଲୋକ ତାଙ୍କ ପାଖକୁ ଆସୁଥିଲେ ଓ ସେ ସେମାନଙ୍କର କଥା ଶୁଣି ସାହାଯ୍ୟ କରୁଥିଲେ ବୋଲି ତାଙ୍କର ଜଣେ ସହଯୋଗୀ ଗୌରହରି ପତି କହିଛନ୍ତି।
"ଯେକୌଣସି ରାଜନୈତିକ ଦଳର ବ୍ୟକ୍ତି ହୁଅନ୍ତୁ ନା କାହିଁକି, ଅସୁବିଧାରେ ପଡ଼ିଲେ ଭାଗବତବାବୁ ନିଶ୍ଚୟ ସାହାଯ୍ୟ କରୁଥିଲେ, ଏପରିକି ବିରୋଧୀମାନଙ୍କୁ ସେ ଆପଣେଇନେଉଥିଲେ", ବୋଲି କହନ୍ତି କେନ୍ଦ୍ରାପଡ଼ାର ଜଣେ ବାମପନ୍ଥୀ ନେତା ଉମେଶ ଚନ୍ଦ୍ର ସିଂହ।
କେହି ପରିଚିତ ଲୋକ ଅସୁବିଧାରେ ପଡ଼ିଥିଲେ ଭାଗବତବାବୁ ତାଙ୍କ ଘରକୁ କିମ୍ବା ଘଟଣାସ୍ଥଳକୁ ଯାଉଥିଲେ।
ବନ୍ୟା, ବାତ୍ୟା ବେଳକୁ କ୍ଷତିଗ୍ରସ୍ତଙ୍କ ଆଗରେ ଠିଆ ହୋଇ ସାଧ୍ୟମତେ ସହାୟତା କରିବା ଗୁଣକୁ ଭୁଲିହେବନାହିଁ ବୋଲି କହିଛନ୍ତି କେନ୍ଦ୍ରାପଡ଼ାର ମହମ୍ମଦ ମୁଖତାର୍।
"ଭାଗବତବାବୁ ଅନେକ ଥର ଆମ ଗାଁକୁ ପର୍ବପର୍ବାଣୀ ଏବଂ ସାମାଜିକ ଅନୁଷ୍ଠାନ ବେଳେ ଆସିଛନ୍ତି। ଆମ ପାଇଁ ସେ ପରିବାରଲୋକ ଭଳି ଥିଲେ। ତେଣୁ ତାଙ୍କର ଏହି ମୃତ୍ୟୁ ଆମପାଇଁ ବ୍ୟକ୍ତିଗତ କ୍ଷତି", ବୋଲି କହିଛନ୍ତି ଆୟେବାର ଧରଣୀ ପୃଷ୍ଟି।
ବାବାସାହେବ ଆମ୍ବେଦକରଙ୍କ ପୁଣ୍ୟତିଥିରେ ଜାଣିବା ତାଙ୍କ ବିଷୟରେ କିଛି କଥା (ବିଶେଷ)
ଭୁବନେଶ୍ବର, ଡିସେମ୍ବର ୦୬ (ଲୋକାଲ ୱାୟାର): ଭାରତୀୟ ସମ୍ବିଧାନର ଜନକ, ସ୍ବାଧୀନତା ସଂଗ୍ରାମୀ, ରାଜନୈତିକ ନେତା, ଐତିହାସିକ, ବାଗ୍ମୀ, ଦଳିତ ଚିନ୍ତକ, ଅର୍ଥନୀତିଜ୍ଞ ତଥା ସମ୍ପାଦକ ଭାବେ ସାରା ଦେଶର ନମସ୍ୟ ଡକ୍ଟର ଭୀମରାଓ ରାମଜୀ ଆମ୍ବେଦକରଙ୍କ ପୁଣ୍ୟତିଥିରେ ଶୁକ୍ରବାର ସାରା ଦେଶ ତାଙ୍କୁ ମନେପକାଉଛି।
ଏହି ଅବସରରେ ଆସନ୍ତୁ ଜାଣିବା ଭାରତରତ୍ନ ଆମ୍ବେଦକରଙ୍କ ସଂପର୍କରେ କିଛି ଜଣାଅଜଣା କଥା।
(୧) ୮ ନଭେମ୍ବର ୧୯୪୫ରେ ତତ୍କାଳୀନ ଭାଇସରାୟ ଲର୍ଡ ମାଉଣ୍ଟବ୍ୟାଟେନଙ୍କ କାର୍ଯ୍ୟକାରୀ କାଉନସିଲର ଶ୍ରମ ବିଭାଗ ସଦସ୍ୟ ଭାବେ ଓ୍ବାଟରଭ୍ୟାଲି କନଫରେନ୍ସରେ ଯୋଗ ଦେବାକୁ ଆମ୍ବେଦକର କଟକ ଆସିଥିଲେ।
ଏଠାରେ ଓଡ଼ିଶା ସରକାର ସମେତ ପୂର୍ବାଞ୍ଚଳ ଓ କେନ୍ଦ୍ରୀୟ ରାଜ୍ୟ ସମୁହର ପ୍ରତିନିଧିମାନେ ସାମିଲ ହୋଇଥିଲେ।
ଓଡ଼ିଶାରେ ମରୁଡ଼ି ଓ ବାତ୍ୟାର ମୁକାବିଲା ପାଇଁ ଆମ୍ବେଦକର ନଦୀଜଳ ପରିଚାଳନା ଉପରେ ଜୋର୍ ଦେଇଥିଲେ, ଯାହା ପରବର୍ତ୍ତୀ ସମୟରେ ମଧ୍ୟ ରାଜ୍ୟ ପାଇଁ ବେଶ୍ ଉପାଦେୟ ସାବ୍ୟସ୍ତ ହୋଇଥିଲା।
(୨) ଭାଇସରାୟ ଲର୍ଡ ମାଉଣ୍ଟବ୍ୟାଟେନଙ୍କ ସହ ସେହି ବର୍ଷ ଆମ୍ବେଦକର ପୁରୀ ଯାଇଥିଲେ।
ତେବେ ମାଉଣ୍ଟବ୍ୟାଟେନଙ୍କୁ ଶ୍ରୀମନ୍ଦିର ଭିତରେ ପ୍ରବେଶ କରିବାର ଅନୁମତି ମିଳିଥିଲା, ହେଲେ ଆମ୍ବେଦକରଙ୍କୁ ମିଳିନଥିଲା।
(୩) ୧୪ ଏପ୍ରିଲ ୧୮୯୧ରେ ମଧ୍ୟପ୍ରଦେଶର ମହାଉ (ଇନ୍ଦୋର ଜିଲ୍ଲା)ରେ ଆମ୍ବେଦକର ଜନ୍ମଗ୍ରହଣ କରିଥିଲେ ଓ ୬ ଡିସେମ୍ବର ୧୯୫୬ରେ ଦିଲ୍ଲୀଠାରେ ତାଙ୍କର ଦେହାନ୍ତ ହୋଇଥିଲା।
୧୯୧୨ରେ ଆଲଫିନଷ୍ଟୋନ୍ କଲେଜରୁ ବିଏ ପଢ଼ା ସାରିବା ପରେ ସେ ଏମ୍.ଏ. ପଢ଼ିଥିଲେ ଏବଂ ଆମେରିକାର କଲମ୍ବିଆ ବିଶ୍ବବିଦ୍ୟାଳୟରେ ଅର୍ଥନୀତିରେ ପି.ଏଚ୍.ଡି. କରିଥିଲେ।
ଆମେରିକାରୁ ଇଂଲଣ୍ଡ ଯାଇ ସେ ଲଣ୍ଡନ ସ୍କୁଲ୍ ଅଫ୍ ଇକୋନମିକ୍ସରେ ଯୋଗ ଦେବା ସହ ସେଠାକାର ଗ୍ରେସ୍ ଇନରେ ଆଇନ ପଢ଼ିଥିଲେ।
ଏହାପରେ ସେ ଇଂଲଣ୍ଡର ସିଡେନହାମ୍ କଲେଜରେ ଅର୍ଥନୀତି ଶିକ୍ଷକ ଭାବେ ଯୋଗ ଦେଇଥିଲେ।
(୪) ଆମ୍ବେଦକର ତିନିଟି ପତ୍ରିକା ସମ୍ପାଦନା କରୁଥିଲେ। ସେଗୁଡ଼ିକ ହେଉଛି- ମୂକ ନାୟକ (୧୯୨୦), ବୈୟାକ୍ତିତ ଭାରତ (୧୯୨୭) ଓ ଜନତା (୧୯୩୦)।
(୫) ଡିସେମ୍ବର ୧୯୨୭ରେ ଆମ୍ବେଦକର ପ୍ରସିଦ୍ଧ ମହଦ ସତ୍ୟାଗ୍ରହ ଆରମ୍ଭ କରିଥିଲେ।
(୬) ୧୯୨୫ରେ ବାବାସାହେବ ଆମ୍ବେଦକର ହିଲଟନ୍-ୟଙ୍ଗ କମିଶନ ଆଗରେ ରଖିଥିବା ତଥ୍ୟ ଆଧାରରେ ରିଜର୍ଭ ବ୍ୟାଙ୍କ ଅଫ୍ ଇଣ୍ଡିଆ ପ୍ରତିଷ୍ଠା ହୋଇଥିଲା।
(୭) ବେଙ୍ଗଲରୁ ଆମ୍ବେଦକର ସମ୍ବିଧାନ ସଭାକୁ ନିର୍ବାଚିତ ହୋଇଥିଲେ ଓ ଡ୍ରାଫ୍ଟିଂ କମିଚିର ଅଧ୍ୟକ୍ଷ ଭାବେ ମନୋନୀତ ହୋଇ ଭାରତୀୟ ସମ୍ବିଧାନ ପ୍ରସ୍ତୁତ କରିଥିଲେ।
(୮) ଆମ୍ବେଦକର ପିପୁଲ୍ସ ଏଜୁକେଶନ୍ ସୋସାଇଟି ସମେତ ବମ୍ବେରେ ସିଦ୍ଧସାର୍ଥ କଲେଜ ଅଫ୍ ଲ ଏବଂ ମିଲିନ୍ଦ କଲେ ଔରଙ୍ଗାବାଦ ପ୍ରତିଷ୍ଠା କରିଥିଲେ।
(୯) ଆମ୍ବେଦକର ଆମ ଦେଶର ପ୍ରଥମ ଆଇନ ମନ୍ତ୍ରୀ ଥିଲେ।
(୧୦) ଦଳିତମାନଙ୍କର ଅଧିକାର ଓ ସମାନତା ଲାଗି ଆପ୍ରାଣ ଉଦ୍ୟମ କରିଥିଲେ ଆମ୍ବେଦକର। ଏହି କ୍ରମରେ ସେ ଅନେକ ପୁସ୍ତକ ରଚନା କରିବା ସହ ବର୍ଣ୍ଣବ୍ୟବସ୍ଥା ପ୍ରତିବାଦରେ ବୌଦ୍ଧ ଧର୍ମ ଗ୍ରହଣ କରିଥିଲେ।
ଜୟନ୍ତୀରେ ଜାଣିବା ସ୍ବାଧୀନତା ସଂଗ୍ରାମୀ ରମାଦେବୀଙ୍କ ସଂପର୍କରେ କିଛି ଜଣା ଅଜଣା ତଥ୍ୟ (ବିଶେଷ)
ଭୁବନେଶ୍ବର, ଡିସେମ୍ବର ୩ (ଲୋକାଲ ୱାୟାର): ମଙ୍ଗଳବାର ସାରା ରାଜ୍ୟ ପାଳୁଛି ସ୍ବାଧୀନତାସଂଗ୍ରାମୀ ରମାଦେବୀଙ୍କ ୧୨୦ତମ ଜନ୍ମବାର୍ଷିକୀ ।
୧- ୧୮୯୯ ମସିହା ଡିସେମ୍ବର ୩ ତାରିଖରେ କଟକ ଜିଲ୍ଲା ସତ୍ୟଭାମାପୁରରେ ଜନ୍ମଗ୍ରହଣ କରିଥିଲେ ରମାଦେବୀ।
ତାଙ୍କ ମା ଥିଲେ ବସନ୍ତ କୁମାରୀ ଦେବୀ ଓ ବାପା ଗୋପାଳ ବଲ୍ଲଭ ଦାସ।
୨- ସମ୍ପର୍କରେ ରମାଦେବୀ ଥିଲେ ଉତ୍କଳ ଗୌରବ ମଧୁସୂଦନ ଦାସଙ୍କ ଝିଆରୀ ଓ ତାଙ୍କୁ ଘରେ ଶ୍ରଦ୍ଧାରେ ସମସ୍ତେ ବେଲ ବୋଲି ଡାକୁଥିଲେ ।
ମା ବସନ୍ତ କୁମାରୀଦେବୀ ତାଙ୍କୁ ଓଡିଆ, ସଂସ୍କୃତ, ହିନ୍ଦୀ, ବଙ୍ଗଳା ଆଦି ଶିକ୍ଷା ଦେଇଥିଲେ ।
୩- ୧୯୨୧ ମାର୍ଚ୍ଚ ୨୪ରେ ମହାତ୍ମା ଗାନ୍ଧୀ କଟକ ଆସି ଦୁଇଟି ସାଧାରଣସଭାରେ ଯୋଗ ଦେଇଥିଲେ ଓ ତାଙ୍କ ଦ୍ବାରା ଅନୁପ୍ରାଣିତ ହୋଇ ରମାଦେବୀ ନିଜ ଅଳଙ୍କାର ସ୍ବରାଜ ପାଣ୍ଠିକୁ ଦାନ କରି ଦେଇଥିଲେ । ଏହା ଗାନ୍ଧିଜୀଙ୍କୁ ଆକର୍ଷିତ କରିଥିଲା।
୪- ରମାଦେବୀ ଗାନ୍ଧିଜୀଙ୍କ ସହ ରହି କାର୍ଯ୍ୟ କରିବା ପରେ ୱାର୍ଦ୍ଧା ଆଶ୍ରମ ଭଳି ଯାଜପୁର ଜିଲ୍ଲାର ବରୀ ଅଞ୍ଚଳରେ ଏକ ଆଶ୍ରମ ବା ସେବାଗୃହ ପ୍ରତିଷ୍ଠା କରିଥିଲେ ।
୫- ସ୍ବାଧୀନତା ସଂଗ୍ରାମରେ ପ୍ରତ୍ୟକ୍ଷ ଭାଗ ନେବା ଫଳରେ ୧୯୩୦ ନଭେମ୍ବର ୮ରେ ରମାଦେବୀଙ୍କୁ ଇଂରେଜ ସରକାର ଆଠ ମାସ ପାଇଁ ବନ୍ଦୀ କରିଯାଇ ଭାଗଲପୁର ଜେଲ ପଠାଇଦେଇଥିଲା ।
୬- ୧୯୪୨ ମସିହାରେ ସେବାଗୃହକୁ ବେଆଇନ ଦର୍ଶାଇ ବିଶିଷ୍ଟ ସ୍ବାଧୀନତାସଂଗ୍ରାମୀ ସ୍ବାମୀ ଗୋପବନ୍ଧୁ ଚୌଧୁରୀଙ୍କ ସହ ରମାଦେବୀଙ୍କୁ ପୁଣି ଦୁଇ ବର୍ଷ ପାଇଁ ବନ୍ଦୀ ରଖାଗଲା ।
୭- ୧୯୫୮ ମସିହା ଏପ୍ରିଲ ୨୯ରେ ଗୋପବନ୍ଧୁ ଚୌଧୁରୀଙ୍କ ମୃତ୍ୟୁ ପରେ ମଧ୍ୟ ସେ ସମାଜସେବା ଜାରି ରଖିଥିଲେ।
୧୯୬୨ ମସିହାରେ ଚୀନ ଭାରତ ଯୁଦ୍ଧ ସମୟରେ ସେ ଯୋଦ୍ଧା ଭଳି ଯୁଦ୍ଧକ୍ଷେତ୍ରରେ ପହଞ୍ଚି ଆହତ ଭାରତୀୟ ଯବାନଙ୍କୁ ସାହାଯ୍ୟ ଓ ସେବା କରିଥିଲେ।
୮- ତତ୍କାଳୀନ ପ୍ରଧାନମନ୍ତ୍ରୀ ଇନ୍ଦିରା ଗାନ୍ଧୀଙ୍କ କାର୍ଯ୍ୟକାଳରେ ଜରୁରିକାଳୀନ ପରିସ୍ଥିତି ବିରୋଧରେ ଜୟପ୍ରକାଶ ନାରାୟଣ ଭୁବନେଶ୍ବରରେ ମଧ୍ୟ ଏକ ସମାବେଶରେ ଯୋଗଦେଇଥିଲେ।
୧୪୪ ଧାରା ଲାଗୁ ହେବା ସତ୍ତ୍ୱେ ସମାବେଶକୁ ସଫଳ କରିବାରେ ପ୍ରମୁଖ ଭୂମିକା ଗ୍ରହଣ କରିଥିଲେ ରମାଦେବୀ ଓ ଗିରଫ ହୋଇଥିଲେ।
୯- ଉତ୍ସର୍ଗୀକୃତ ସେବା ପାଇଁ ୧୯୮୧ରେ ତାଙ୍କୁ ଯମୁନାଲାଲ ବଜାଜ ପୁରସ୍କାର ଦିଆଯାଇଥିଲା ଓ ପରେ ଉତ୍କଳ ବିଶ୍ୱବିଦ୍ୟାଳୟ ପକ୍ଷରୁ ସମ୍ମାନସୂଚକ ଡକ୍ଟରେଟ୍ ଡିଗ୍ରୀ ପ୍ରଦାନ କରାଯାଇଥିଲା ।
୧୦- ୧୯୮୫ ଜୁଲାଇ ୨୧ତାରିଖରେ କଟକର ବାଖରବାଦଠାରେ ସେ ପ୍ରାଣତ୍ୟାଗ କରିଥିଲେ ।
ମୃତ୍ୟୁ ପରେ ତାଙ୍କ ସ୍ମରଣରେ ଏକ ତଟରକ୍ଷୀ ଜାହାଜର ନାମ ମା' ରମାଦେବୀ ରଖାଯାଇଥିବାବେଳେ ୧୯୬୪ ମସିହାରେ ଭୁବନେଶ୍ବରରେ ରମାଦେବୀ ମହିଳା ମହାବିଦ୍ୟାଳୟ ମଧ୍ୟ ସ୍ଥାପନ କରାଗଲା ।
ଏକମାତ୍ର ଓଡ଼ିଆ ଲୋକସଭା ବାଚସ୍ପତିଙ୍କ ଜୟନ୍ତୀରେ ଜାଣିବା ତାଙ୍କ ସଂପର୍କରେ କିଛି କଥା (ବିଶେଷ)
ଭୁବନେଶ୍ବର, ନଭେମ୍ବର ୨୬ (ଲୋକାଲ ୱାୟାର): ଆଜି ସାରା ରାଜ୍ୟ ପାଳୁଛି ବିଶିଷ୍ଟ ଗାନ୍ଧୀବାଦୀ ତଥା ଜନନେତା ରବି ରାୟଙ୍କ ଜୟନ୍ତୀ।
(୧) ୧୯୨୬ ମସିହା ନଭେମ୍ବର ୨୬ ତାରିଖରେ ପୁରୀ ଜିଲ୍ଲାର ଭଁଅରାଗଡ଼ରେ ରବି ରାୟଙ୍କର ଜନ୍ମ ହୋଇଥିଲା।
(୨) କଟକର ରେଭେନ୍ସା ମହାବିଦ୍ୟାଳୟରୁ ଇତିହାସରେ ସ୍ନାତକ ଡିଗ୍ରୀ ହାସଲ ପରେ ସେ କଟକର ମଧୁସୂଦନ ଆଇନ ମହାବିଦ୍ୟାଳୟରୁ ଆଇନରେ ସ୍ନାତକ ଡିଗ୍ରୀ ଲାଭ କରିଥିଲେ ।
(୩) ସେ ୧୯୪୮-୪୯ରେ ରେଭେନ୍ସା ମହାବିଦ୍ୟାଳୟ ଛାତ୍ର ସଂସଦର ସଭାପତି ଥିଲେ।
ସେହିପରି ୧୯୪୯-୫୦ରେ ମଧୁସୂଦନ ଆଇନ ମହାବିଦ୍ୟାଳୟ ଛାତ୍ର ସଂଘର ପ୍ରଥମ ସଭାପତି ଭାବେ ନିର୍ବାଚିତ ହୋଇଥିଲେ।
(୪) ବିଶିଷ୍ଟ ସମାଜବାଦୀ ନେତା ରାମମନୋହର ଲୋହିଆଙ୍କ ବିଚାରଧାରାରେ ଅନୁପ୍ରାଣିତ ହୋଇ ରବି ରାୟ ଛାତ୍ର ରାଜନୀତି ସହ ସଂପୃକ୍ତ ହୋଇଥିଲେ ଓ ୧୯୪୮ରେ ସୋସିଆଲିଷ୍ଟ୍ ପାର୍ଟିରେ ସାମିଲ ହୋଇଥିଲେ ।
(୫) ସେ ମଧ୍ୟ ଗାନ୍ଧିଜୀଙ୍କ ଗ୍ରାମ ସ୍ବରାଜ କାର୍ଯ୍ୟକ୍ରମ ପ୍ରତି ଆକୃଷ୍ଟି ହୋଇଥିଲେ।
ପରେ ପରେ ସଂଯୁକ୍ତ ସୋସିଆଲିଷ୍ଟ ପାର୍ଟି, ଜନତା ଦଳ ଏବଂ ଜନତା ଦଳ(ଏସ୍)ରେ ଯୋଗ ଦେଇ ପ୍ରତ୍ୟକ୍ଷ ରାଜନୀତି ସହିତ ଥିଲେ।
(୬) ସ୍ୱାଧୀନତା ଆନ୍ଦୋଳନ ସମୟରେ, ମହାତ୍ମା ଗାନ୍ଧୀଙ୍କ ଗ୍ରାମ ସ୍ୱରାଜ କାର୍ଯ୍ୟକ୍ରମ ପ୍ରତି ଆକୃଷ୍ଟ ହୋଇ ସେ ଅହିଂସ ସମାଜବାଦ ତତ୍ତ୍ୱର ପ୍ରବକ୍ତା ସାଜିଥିଲେ ।
(୭) ୧୯୬୭ରେ ଅନୁଷ୍ଠିତ ସାଧାରଣ ନିର୍ବାଚନରେ ରବି ରାୟ ସଂଯୁକ୍ତ ସୋସିଆଲିଷ୍ଟ୍ ପାର୍ଟିର ପ୍ରାର୍ଥୀ ଭାବେ ପୁରୀ ଲୋକସଭା ଆସନରୁ ବିଜୟୀ ହୋଇଥିଲେ ।
ସେହିପରି ୧୯୭୪ ଏପ୍ରିଲରୁ ୧୯୮୦ ଏପ୍ରିଲ ପର୍ଯ୍ୟନ୍ତ ସେ ରାଜ୍ୟସଭାରେ ସେ ଲୋକଦଳର ସଦସ୍ୟ ଥିଲେ।
(୮) ୧୯୮୯ରେ ରବି ରାୟ କେନ୍ଦ୍ରାପଡ଼ା ଲୋକସଭା ଆସନରୁ ନିର୍ବାଚିତ ହୋଇ ୧୯୯୧ରେ ନବମ ଲୋକସଭାର ବାଚସ୍ପତି ହୋଇଥିଲେ । ସେ ବର୍ତ୍ତମାନ ସୁଦ୍ଧା ଏକମାତ୍ର ଓଡ଼ିଆ ଲୋକସଭା ବାଚସ୍ପତି।
(୯) ଏହାପରେ ସେ କେନ୍ଦ୍ରାପଡ଼ା ନିର୍ବାଚନମଣ୍ଡଳୀରୁ ପୁଣି ଥରେ ବିଜୟୀ ହୋଇ ୧୯୯୭ରେ ଲୋକଶକ୍ତି ଅଭିଯାନ ସହ ସଂପୃକ୍ତ ଥିଲେ।
ଜମି, ଜଳ ଓ ଜଙ୍ଗଲର ସୁରକ୍ଷା ପାଇଁ ରାଜ୍ୟର ବିଭିନ୍ନ ସ୍ଥାନରେ ଚାଲିଥିବା ଭିଟାମାଟି ଆନ୍ଦୋଳନ ପ୍ରତି ତାଙ୍କର ପୂର୍ଣ୍ଣ ସମର୍ଥନ ରହିଥିଲା।
(୧୦) ରବି ରାୟଙ୍କ ଜୀବନୀର ନାଁ ହେଉଛି ମାଟିରୁ ଆକାଶ।
୨୦୧୭ ମସିହା ମାର୍ଚ୍ଚ ୬ ତାରିଖରେ ଏହି ଜନନେତାଙ୍କର ଦେହାନ୍ତ ଘଟିଥିଲା।
ପୂର୍ବତନ ମୁଖ୍ୟମନ୍ତ୍ରୀ ନବକୃଷ୍ଣ ଚୌଧୁରୀଙ୍କ ଜୟନ୍ତୀରେ ଜାଣିବା ତାଙ୍କ ସଂପର୍କରେ କିଛି କଥା (ବିଶେଷ)
ଭୁବନେଶ୍ବର, ନଭେମ୍ବର ୨୩ (ଲୋକାଲ ୱାୟାର): ଜନ୍ମଦିନରେ ଆଜି ପୂର୍ବତନ ମୁଖ୍ୟମନ୍ତ୍ରୀ ନବକୃଷ୍ଣ ଚୌଧୁରୀଙ୍କୁ ସାରା ଓଡ଼ିଶା ମନେପକାଉଛି।
(୧) ୨୩ ନଭେମ୍ବର ୧୯୦୧ରେ ଜଗତସିଂହପୁରର ଖେରସା ଗାଁର ଏକ ସଂପନ୍ନ ପରିବାରରେ ଜନ୍ମ ହୋଇଥିଲେ ନବକୃଷ୍ଣ ଚୌଧୁରୀ। ବାପା ଥିଲେ ତତ୍କାଳୀନ ଓକିଲ ଗୋକୁଳାନନ୍ଦ ଚୌଧୁରୀ।
(୨) ଛୋଟ ବେଳେ ଖେଳ କସରତ ପ୍ରିୟ ଥିବା ନବକୃଷ୍ଣ କଟକ ପ୍ୟାରୀମୋହନ ଏକାଡେମୀରେ ପ୍ରାଥମିକ ଶିକ୍ଷା ସମାପ୍ତ କରି ରେଭେନ୍ସା କଲେଜରେ ଭର୍ତ୍ତି ହୋଇଥିଲେ।
(୩) ରେଭେନ୍ସାରେ ପାଠ ପଢୁଥିବା ସମୟରେ ଦେଶର ସ୍ବାଧୀନତା ଆନ୍ଦୋଳନରେ ସାମିଲ ହେବାକୁ ମନସ୍ଥ କରି ୧୯୨୩ରେ ଗାନ୍ଧିଜୀଙ୍କ ସାବରମତୀ ଆଶ୍ରମକୁ ଚାଲିଯାଇଥିଲେ।
(୪) ସାବରମତୀ ଆଶ୍ରମରେ ଗାନ୍ଧିଜୀଙ୍କ ବିଭିନ୍ନ କାର୍ଯ୍ୟକ୍ରମରେ ସଂପୃକ୍ତ ହୋଇ ସେ ବିଶ୍ବକବି ରବୀନ୍ଦ୍ରନାଥ ଠାକୁରଙ୍କ ପ୍ରତିଷ୍ଠିତ ଶାନ୍ତିନିକେତନକୁ ଯାଇ ସେଠାରେ ପାଠ ପଢ଼ିଥିଲେ।
(୫) ସେତେବେଳେ ମାଳତି ଚୌଧୁରୀ ମଧ୍ୟ ଶାନ୍ତି ନିକେତନରେ ଶିକ୍ଷାଲାଭ କରୁଥିଲେ। ଏଠାରେ ଉଭୟଙ୍କର ଦେଖା ହୋଇଥିଲା ଓ ୧୯୨୭ରେ ନବକୃଷ୍ଠ ଚତୌଧୁରୀ ଏବଂ ମାଳତି ଚୌଧୁରୀ ବିବାହ କରିଥିଲେ।
(୬) ବିବାହ ପରେ ଏହି ଦମ୍ପତି ଓଡ଼ିଶା ଫେରି ଜଗତସିଂହପୁର ଜିଲ୍ଲା ତରୁକୁଦ ଗାଁରେ ରହି ଏଠାରେ ସାଧାରଣଲୋକଙ୍କ ସହ କାମ କରିଥିଲେ। ଏମାନେ ଚାଷବାସ କରିବା ସହ ଏକ ସ୍କୁଲ ବି ଚଳାଉଥିଲେ।
(୭) ନବକୃଷ୍ଣ ଚୌଧୁରୀ ସବୁବେଳେ ଚାଷ ଓ ଚାଷୀଙ୍କ ଉନ୍ନତି କଥା ଚିନ୍ତା କରୁଥିଲେ। ସେ ମଧ୍ୟ କୃଷକ ଓ ସାରଥୀ ନାମକ ଦୁଇଟି ପତ୍ରିକା ପ୍ରକାଶ କରିଥିଲେ।
(୮) ଓଡ଼ିଶା ସ୍ୱତନ୍ତ୍ର ପ୍ରଦେଶ ହେବା ପରେ ନବକୃଷ୍ଣ ଜଗତସିଂହପୁର ଜିଲ୍ଲାର ତିର୍ତ୍ତୋଲ-ଏରସମା ଆସନରୁ ପ୍ରାର୍ଥୀ ହୋଇ ଜିତିଥିଲେ।
ଦେଶ ସ୍ୱାଧୀନ ହେବା ପରେ ସେ କେନ୍ଦ୍ରାପଡ଼ା ଆସନରୁ ବିଜୟୀ ହୋଇ ରାଜସ୍ୱ ମନ୍ତ୍ରୀ ହୋଇଥିଲେ।
(୯) ୧୨ ମେ ୧୯୫୦ ଠାରୁ ୧୯ ଅକ୍ଟୋବର ୧୯୫୬ ଯାଏ ସେ ଓଡ଼ିଶାର ମୁଖ୍ୟମନ୍ତ୍ରୀ ଦାୟିତ୍ୱ ତୁଲାଇଥିଲେ।
ତାଙ୍କ ସମୟରେ ଓଡ଼ିଶା କୃଷି ଓ ବୈଷୟିକ ମହାବିଦ୍ୟାଳୟ ଓ ବୁର୍ଲା ବୈଷୟିକ ମହାବିଦ୍ୟାଳୟ ସ୍ଥାପିତ ହୋଇଥିଲା।
ସବୁଠାରୁ ବଡ଼କଥା ହେଲା, ନବକୃଷ୍ଣ ଚୌଧୁରୀଙ୍କ ପ୍ରୟାସରେ ଓଡ଼ିଆ ଭାଷା ସରକାରୀ ଭାଷାରେ ପରିଣତ ହୋଇଥିଲା ।
ହୀରାକୁଦ ବନ୍ଧ ନିର୍ମାଣରେ ମଧ୍ୟ ତାଙ୍କର ଗୁରୁତ୍ବପୂର୍ଣ୍ଣ ଭୂମିକା ଥିଲା।
(୧୦) ଜରୁରିକାଳୀନ ପରିସ୍ଥିତି ସମୟରେ ଜୀବନର ଅପରାହ୍ନରେ ପହଞ୍ଚିଥିଲେ ବି ନବକୃଷ୍ଣ ଲୋକନାୟକ ଜୟପ୍ରକାଶ ନାରାୟଣଙ୍କୁ ସମର୍ଥନ ଦେଇ ଗିରଫ ହୋଇଥିଲେ ଓ ୨୪ ଜୁନ ୧୯୮୪ରେ ତାଙ୍କର ଦେହାନ୍ତ ହୋଇଥିଲା ।
ସହିଦ ଲକ୍ଷ୍ମଣ ନାୟକଙ୍କ ଜୟନ୍ତୀରେ ଜାଣିବା ତାଙ୍କ ସମ୍ପର୍କରେ କିଛି ଜଣା ଅଜଣା କଥା(ବିଶେଷ)
ଭୁବନେଶ୍ବର, ନଭେମ୍ବର ୨୨ (ଲୋକାଲ ୱାୟାର): ଶୁକ୍ରବାର ସହିଦ ଲକ୍ଷ୍ମଣ ନାୟକଙ୍କ ୧୨୦ତମ ଜୟନ୍ତୀରେ ସାରା ରାଜ୍ୟ ତାଙ୍କ ତ୍ୟାଗ ଓ ବଳିଦାନକୁ ସ୍ମରଣ କରୁଛି।
୧- ସହିଦ ଲକ୍ଷ୍ମଣ ନାୟକ ୧୮୯୯ ମସିହା ନଭେମ୍ବର ୨୨ ତାରିଖରେ ଅବିଭକ୍ତ କୋରାପୁଟ ଜିଲ୍ଲା (ଏବର ମାଲକାନଗିରି)ର ତେନ୍ତୁଳିଗୁମ୍ମାରେ ଜନ୍ମଲାଭ କରିଥିଲେ ।
୨- ତାଙ୍କ ବାପା ପଦଲମ ନାୟକ ସେତେବେଳେ ଜୟପୁର ରାଜାଙ୍କ ନିକଟରେ ରେଭେନ୍ୟୁ କଲେକ୍ଟର୍ ବା ମୁସ୍ତାଦାର ଭାବେ କାର୍ଯ୍ୟ କରୁଥିଲେ ବି ତାଙ୍କ ପିଲାମାନେ ବିଳାସମୟ ଜୀବନଯାପନ କରୁନଥିଲେ।
୩- କୋଲାବ ନଦୀଠାରୁ ୧୩ କିଲୋମିଟର ଦୂରରେ ଥିବା ଏହି ଗାଁରେ ପଦଲମଙ୍କ ପରିବାର ରହୁଥିବାବେଳେ ସେଠାରେ ଲକ୍ଷ୍ମଣ ସାଙ୍ଗସାଥିଙ୍କ ସହ ଖେଳିବା ସହ କୋଲାବ ନଦୀ ଅଞ୍ଚଳକୁ ଖୁବ ଭଲ ପାଉଥିଲେ ।
୪- ୧୯୩୬ ମସିହା ଏପ୍ରିଲ ପହିଲାରେ ଓଡିଶା ସ୍ବତନ୍ତ୍ର ରାଜ୍ୟ ମାନ୍ୟତା ପାଇବା ପରେ ପ୍ରଥମ ଗଭର୍ଣ୍ଣର ସାର୍ ଜନ୍ ହଷ୍ଟିନ ହବାକ୍ ତାଙ୍କ ଅଞ୍ଚଳକୁ ପରିଦର୍ଶନରେ ଆସିଥିଲେ। ଏହି ସମୟରେ ଅଞ୍ଚଳବାସୀଙ୍କଠାରୁ ବିଭିନ୍ନ ଜିନିଷପତ୍ର ନେବା ସହ ବେଠି ଖଟିବାକୁ କହିବାକୁ ସେ ବିଚଳିତ ହୋଇଯାଇଥିଲେ ।
୫- ସେ ଏସଂପର୍କରେ କଂଗ୍ରେସ ସଭାପତି ନୀଳକଣ୍ଠ ପାତ୍ରଙ୍କୁ ଜଣାଇ ଦୁଃଖପ୍ରକାଶ କରିଥିଲେ ଓ ନୀଳକଣ୍ଠ ଏହାକୁ ଖବରକାଗଜରେ ପ୍ରକାଶ କରିଦେବାରୁ ଇଂରେଜମାନେ ତାଙ୍କ ଅଞ୍ଚଳବାସୀଙ୍କଠାରୁ ନେଇଥିବା ଜିନିଷପତ୍ର ଫେରାଇ ଦେଇଥିଲେ ।
୬- ୧୯୩୭ ମସିହାରେ ରାଧାକୃଷ୍ଣ ବିଶ୍ବାସରାୟଙ୍କ ଜୟପୁର ନୂଆପୁଟସ୍ଥିତ ବାସଭବନରେ ମହାତ୍ମା ଗାନ୍ଧୀଙ୍କ ଆଦର୍ଶ ନୀତି ଓ ଶୃଙ୍ଖଳିତ ଜୀବନଯାପନ ସଂପର୍କରେ ଶିକ୍ଷାଲାଭ କରି ଲକ୍ଷ୍ମଣ ନିଜ ଘରକୁ ଫେରିଯାଇଥିଲେ ।
୭-୧୯୪୨ ମସିହା ଅଗଷ୍ଟ ୨୧ ତାରିଖରେ ଲକ୍ଷ୍ମଣ ନାୟକ କିଛି ସହଯୋଗୀଙ୍କ ସହ ମାଥିଲି ଥାନାରେ ତ୍ରିରଙ୍ଗା ପତାକା ଲଗାଇବାକୁ ଯାଇଥିଲେ ।
୮- ପୁଲିସ କର୍ମୀଙ୍କ ବିରୋଧ ଯୋଗୁଁ ସେଠାରେ ଉତ୍ତେଜନା ପ୍ରକାଶ ପାଇଥିଲା ଓ ପୁଲିସ କର୍ମୀମାନେ ଗୁଳି ଚାଳନା କରିଥିଲେ, ଯେଉଁଥିରେ ଫରେଷ୍ଟଗାର୍ଡ ଜି.ରାମାୟାଙ୍କ ମୃତ୍ୟୁ ଘଟିଥିଲା। ଏହି ଘଟଣାକୁ ନେଇ ପୁଲିସ ଲକ୍ଷ୍ମଣ ନାୟକଙ୍କୁ ବନ୍ଧୁକରେ ମାରି ଅଚେତ କରିଦେବା ସହ ମୃତ ବୋଲି ଭାବି ଜଙ୍ଗଲରେ ଫୋପାଡିଦେଇଚାଲିଯାଇଥିଲା ।
୯- ଚେତା ଫେରିବା ପରେ ଲକ୍ଷ୍ମଣ ଜଙ୍ଗଲ ରାସ୍ତା ଦେଇ ଜୟପୁରରେ ପହଞ୍ଚିଥିଲେ ଆଉ ସେପଟେ ପୁଲିସ ତାଙ୍କ ମୃତଦେହ ନପାଇ ଫରେଷ୍ଟଗାର୍ଡଙ୍କ ହତ୍ୟା ଅଭିଯୋଗରେ ତାଙ୍କୁ ଆତ୍ମସମର୍ପଣ କରିବାକୁ କହି ଲୋକଙ୍କୁ ଅତ୍ୟାଚାର କରୁଥିଲା ।
୧୦- ଲୋକଙ୍କ ଉପରେ ଅତ୍ୟାଚାର ସହିନପାରି ଲକ୍ଷ୍ମଣ ଫେରିଆସିବାରୁ ୧୯୪୨ ମସିହା ସେପ୍ଟେମ୍ବର ୨ ତାରିଖରେ ତାଙ୍କୁ ଗିରଫ କରାଯିବା ପରେ ୧୯୪୩ ମାର୍ଚ୍ଚ ୨୯ ତାରିଖରେ ପାଟଣା ହାଇକୋର୍ଟଙ୍କ ନିର୍ଦ୍ଦେଶକ୍ରମେ ତାଙ୍କୁ ମୃତ୍ୟୁଦଣ୍ଡ ଦିଆଯାଇଥିଲା ।
ଭୁବନେଶ୍ୱର, ନଭେମ୍ବର ୨୧(ଲୋକାଲ ୱାୟାର): ପୂର୍ବତନ ମୁଖ୍ୟମନ୍ତ୍ରୀ ତଥା ଉତ୍କଳକେଶରୀ ହରେକୃଷ୍ଣ ମହତାବଙ୍କ ୧୨୦ତମ ଜୟନ୍ତୀ ଅବସରରେ ଗୁରୁବାର ବିଧାନସଭା ପରିସରରେ ବାଚସ୍ପତି ଡ. ସୂର୍ଯ୍ୟନାରାୟଣ ପାତ୍ରଙ୍କ ଅଧ୍ୟକ୍ଷତାରେ ଏକ ଶ୍ରଦ୍ଧାଞ୍ଜଳି ସଭା ଅନୁଷ୍ଠିତ ହୋଇଯାଇଛି । ଏହି ଅବସରରେ ବାଚସ୍ପତି ବିଶିଷ୍ଟ ଜନନେତା ଉକ୍ରଳକେଶରୀ ଡ. ମହତାବଙ୍କ ପ୍ରତିମୂର୍ତ୍ତିରେ ପୁଷ୍ପମାଲ୍ୟ ଅର୍ପଣ କରିଥିଲେ ।
ଉପବାଚସ୍ପତି ରଜନୀକାନ୍ତ ସିଂହ, ବିରୋଧୀ ନଳ ନେତା ପ୍ରଦୀପ୍ତ କୁମାର ନାୟକ, ସ୍ୱାସ୍ଥ୍ୟ ମନ୍ତ୍ରୀ ନବକିଶୋର ଦାସ, ଅର୍ଥମନ୍ତ୍ରୀ ନିରଞ୍ଜନ ପୂଜାରୀ, ସମବାୟ ଓ ଖାଦ୍ୟ ଯୋଗାଣ ମନ୍ତ୍ରୀ ରଣେନ୍ଦ୍ର ପ୍ରତାପ ସିଂହ, ରାଜସ୍ୱ ମନ୍ତ୍ରୀ ସୁଦାମ ମାର୍ଣ୍ଡି, ସରକାରୀ ମୁଖ୍ୟ ସଚେତକ ପ୍ରମିଳା ମଲ୍ଲିକ, ମହିଳା ଓ ଶିଶୁ ବିକାଶ ମନ୍ତ୍ରୀ ଟୁକୁନି ସାହୁ, ପର୍ଯ୍ୟଟନ ମନ୍ତ୍ରୀ ଜ୍ୟୋତିପ୍ରକାଶ ପାଣିଗ୍ରାହୀ, ଦକ୍ଷତା ବିକାଶ ଓ ବୈଷୟିକ ବିକାଶ ମନ୍ତ୍ରୀ ପ୍ରେମାନନ୍ଦ ନାୟକଙ୍କ ସମେତ ବିଧାନସଭାର ବହୁ ସଦସ୍ୟ, ପୂର୍ବତନ ସଦସ୍ୟ, ଉତ୍କଳ ସମ୍ମିଳନୀର କର୍ମକର୍ତ୍ତା ଏବଂ ଅନ୍ୟାନ୍ୟ ମାନ୍ୟଗଣ୍ୟ ବ୍ୟକ୍ତି ଏହି ବରପୁତ୍ରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିଥିଲେ ।
ଶାଶ୍ୱତି ସାମାଜିକ ଓ ସାଂସ୍କୃତିକ ଅନୁଷ୍ଠାନର କଳାକାରମାନେ ଉତ୍କଳକେଶରୀଙ୍କ ସ୍ମୃତିରେ ସଙ୍ଗୀତ ପରିବେଷଣ କରିଥିଲେ ।
ଏହି ଅବସରରେ ମହାବିଦ୍ୟାଳୟସ୍ତରରେ ବକ୍ରୃତା ଓ ପ୍ରବନ୍ଧ ପ୍ରତିଯୋଗିତାର କୃତି ଛାତ୍ରଛାତ୍ରୀଙ୍କୁ ପୁରସ୍କୃତ କରାଯାଇଥିଲା ।
ଭୁବନେଶ୍ୱର, ନଭେମ୍ବର ୧୭(ଲୋକାଲ ୱାୟାର): ସେ କାହା ପାଇଁ ଅକ୍ଷୟ ତ ଆଉ କାହା ପାଇଁ ଖୋକା ଭାଇ ।
ଗାଁରୁ ସହର ସବୁଠି ତାଙ୍କୁ ନେଇ ଜମେ ଭିଡ଼ । କାହିଁକି ନା ସେ ଥିଲେ ସଙ୍ଗୀତ ଜଗତର ମୁକୁଟ ବିହିନୀ ସମ୍ରାଟ ।
ଖାଲି ତ ସଙ୍ଗୀତ ନୁହେଁ, ଆପଣ ଯେଉଁ କ୍ଷେତ୍ରରେ ଦେଖିବେ ସେଠି ତାଙ୍କୁ ପାଇବେ ।
ଯଦି ସେଠି ତାଙ୍କୁ ପାଇବେନି ତେବେ ତାଙ୍କ ଗୀତ, ସଙ୍ଗୀତ ଓ ଅଭୁଲା କଣ୍ଠସ୍ୱରକୁ ଶୁଣିବେ ।
ନଚେତ୍ କେଉଁଠି କବିତା ଆଉ ନିଜର ଅନୁଭୂତିରେ ସେ ନିଶ୍ଚୟ ଥିବେ । ଏଇ ଯେମିତି ସେ ଲେଖିଯାଇଥିବା 'ଆର୍ଯ୍ୟଦାସର ଆତ୍ମଲିପି' ।
କିଛି ନହେଲେ ବି ତାଙ୍କ ହାତ ଲେଖା ସେହି ସୁନ୍ଦର ସ୍ନେହଭରା ମୁହୂର୍ତ୍ତର କିଞ୍ଚିତ କଥା ସବୁକୁ ଯେମିତି ଆମେ ପାଇଛୁ ।
ଆଉ ତାକୁ ତାଙ୍କରି ସ୍ମୃତିରେ ଶ୍ରଦ୍ଧାସମ୍ମାନ ପୂର୍ବକ ଉପସ୍ଥାପନ କରୁଛୁ । ଯାହା କେଉଁ ଏକ ପତ୍ରିକାରେ ୧୯୯୧ ମସିହାରେ ପ୍ରକାଶ ପାଇଥିଲା ।
ଯଦିଓ ସେଥିରେ ଲେଖାଥିବା ସବୁକିଛି ପଢ଼ି ହେଉନି, ଯେତିକି ପାରିଛୁ ପଢ଼ି ଆପଣମାନଙ୍କୁ ପଢ଼େଇବାକୁ ଚେଷ୍ଟା କରିଛୁ ।
'ନିଜ କଥାଃ ନିଜ କଲମରୁ' ଶୀର୍ଷକରେ ସେ ପୂର୍ବରୁ ଲେଖାଥିବା କିଛି ପ୍ରଶ୍ନର ଉତ୍ତର ଦେଇଛନ୍ତି ତାଙ୍କ ହାତ ଲେଖା ମାଧ୍ୟମରେ ।
ଯେମିତି କି ଆପଣଙ୍କ ସ୍ୱଭାବ?- ସମସ୍ତେ ଜାଣନ୍ତି । ଆପଣଙ୍କ ଜୀବନର ପରମ ମିତ୍ର? - ଦେବଦାସ ଛୋଟରାୟ, ଶୀର୍ଷାନନ୍ଦ ଦାସ କାନୁନଗୋ... । ପରମ ଶତ୍ରୁ? - ମୋ ନିଜର ଅଭିମାନ ।
ଜୀବନର ସବୁଠୁ ଭଲ ଦିନ? ଏପର୍ଯ୍ୟନ୍ତ ଆସିନି । ଆପଣଙ୍କ ଭବିଷ୍ୟତ? - ଜଗନ୍ନାଥ ଜାଣନ୍ତି ।
ଯାହା ଇଚ୍ଛା କିଛି ଲେଖନ୍ତୁ- ମୁଁ ହିପୋକ୍ରେସିକୁ ଆଦୌ ଭଲପାଏନା । ୧୭ ନଭେମ୍ବର ପଡ଼ୁଛି ଖୋକା ଭାଇଙ୍କ ୧୭ ତମ ଶ୍ରାଦ୍ଧ ଦିବସ । ତାଙ୍କ ପ୍ରତି ଆମର ଭକ୍ତିପୂତ ଗଭୀର ଶ୍ରଦ୍ଧାଞ୍ଜଳି ।
କଟକ,ନଭେମ୍ବର ୧୬ (ଲୋକାଲ ୱାୟାର): ବିଶିଷ୍ଟ ପ୍ରକାଶକ ତଥା ପ୍ରତିଷ୍ଠିତ ପ୍ରକାଶନ ସଂସ୍ଥା ବିଦ୍ୟାପୁରୀର ପ୍ରତିଷ୍ଠାତା ପୀତାମ୍ବର ମିଶ୍ରଙ୍କର ହୃଦଘାତରେ ଶୁକ୍ରବାର ରାତିରେ ପରଲୋକ ହୋଇଥିବା ତାଙ୍କ ପରିବାର ଲୋକଙ୍କ ଠାରୁ ଜଣାପଡିଛି ।
ମୃତ୍ୟୁ ବେଳକୁ ତାଙ୍କୁ ୮୮ ବର୍ଷ ବୟସ ହୋଇଥିଲା ।
ଏହି ଖବର ପାଇ ବହୁ ବିଶିଷ୍ଟ ବ୍ୟକ୍ତି ତାଙ୍କର ଶେଷ ଦର୍ଶନ କରିଥିଲେ ।
ସ୍ୱର୍ଗତ ମିଶ୍ର ୧୯୩୦ ମସିହାରେ ଜଗତସିଂହପୁର ଜିଲ୍ଲା ପଞ୍ଚୁପଲ୍ଲୀ ଠାରେ ଜନ୍ମ ଗ୍ରହଣ କରିଥିଲେ ।
୧୯୬୧ ମସିହାରେ ସେ ବିଦ୍ୟାପୁରୀ ପ୍ରକାଶନୀ ସଂସ୍ଥା ଆରମ୍ଭ କରିଥିଲେ ।
ଯାହାକି ପରବର୍ତ୍ତୀ ସମୟରେ ରାଜ୍ୟର ଆଗ ଧାଡିର ପ୍ରକାଶନୀ ସଂସ୍ଥା ଭାବେ ପ୍ରତିଷ୍ଠା ଲାଭ କରିଥିଲା ।
ବହୁ ଖ୍ୟାତନାମା ଲେଖକଙ୍କ ଲେଖାକୁ ପ୍ରକାଶ କରି ସେ ଓଡିଶାର ସାରସ୍ୱତ ଜଗତକୁ ସମୃଦ୍ଧ କରିଥିଲେ ।
ସେ ଉତ୍କଳ ସାହିତ୍ୟ ସମାଜର ୨ ଥର କାର୍ଯ୍ୟ ନିର୍ବାହୀ ସଦସ୍ୟ ଭାବେ ନିର୍ବାଚିତ ହୋଇଥିଲେ ।
ସହିଦ ବିର୍ସା ମୁଣ୍ଡାଙ୍କ ସମ୍ପର୍କରେ ଦଶଟି ଜଣା ଅଜଣା ତଥ୍ୟ (ବିଶେଷ)
ଭୁବନେଶ୍ବର, ନଭେମ୍ବର ୧୫ (ଲୋକାଲ ୱାୟାର): ଝାଡଖଣ୍ଡର ରାଞ୍ଚି ଜିଲ୍ଲା ଅନ୍ତର୍ଗତ ବାମ୍ବା ଗ୍ରାମରେ ୧୮୭୫ ମସିହା ନଭେମ୍ବର ୧୫ରେ ଜନ୍ମଗ୍ରହଣ କରିଥିବା ବିର୍ସା ମୁଣ୍ଡାଙ୍କ ୧୪୪ତମ ଜୟନ୍ତୀ ଅବସରରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ତାଙ୍କୁ ଶ୍ରଦ୍ଧାଞ୍ଜଳି ଜ୍ଞାପନ କରିଛନ୍ତି ।
ଆଦିବାସୀଙ୍କ ଅଧିକାର, ସଭ୍ୟତାର ସୁରକ୍ଷା ସହ ଦେଶର ସ୍ବାଧୀନତା ପାଇଁ ତାଙ୍କ ବଳିଦାନ ଚିର ସ୍ମରଣୀୟ ବୋଲି ଏହି ଅବସରରେ ମୁଖ୍ୟମନ୍ତ୍ରୀ କହିଛନ୍ତି ।
୧- ଭାରତର ସ୍ୱାଧୀନତା ସଂଗ୍ରାମରେ ଆତ୍ମବଳି ଦେଇଥିବା କେତେଜଣ ସଂଗ୍ରାମୀଙ୍କ ମଧ୍ୟରୁ ବିର୍ସା ମୁଣ୍ଡା ଅନ୍ୟତମ।
୨- ବ୍ରିଟିଶ ସରକାର ସେବକ ପଟ୍ଟା ଲେଖାଇ ସରଳ ଗ୍ରାମବାସୀମାନଙ୍କୁ ଗୋତି ଓ ବେଠି ଖଟାଇବା ଓ ଧର୍ମାନ୍ତରୀତ କରିବାପାଇଁ ବାଧ୍ୟ କରୁଥିବା ବେଳେ ସେ ଏହାର ପ୍ରତିବାଦ କରିଥିଲେ।
୩- ଚାଇଁବସା ମିଶନ୍ ସ୍କୁଲରେ ପାଠ ପଢୁଥିଲାବେଳେ ଗୋରା ପ୍ରଧାନଶିକ୍ଷକ ଆକ୍ରୋଶମୂଳକ ଭାବେ ବିର୍ସାଙ୍କୁ ଅମାନୁଷିକ ଭାବେ ଚାବୁକରେ ମାଡ଼ ମାରିଥିଲେ ଓ ସ୍କୁଲରୁ ବହିସ୍କାର କରି ଦେଇଥିଲେ।
୪- ସେବେଠାରୁ ପାଠପଢାରେ ପୂର୍ଣ୍ଣଚ୍ଛେଦ ପକାଇ ସେ ଫିରିଙ୍ଗି ଶାସନ କବଳରୁ ଦେଶକୁ ମୁକ୍ତ କରିବାପାଇଁ ବାହାରି ପଡ଼ିଥିଲେ।
୫- ବଣେଇ, ଗୁରୁଣ୍ଡିଆ, କଳିପଶ ଆଦି ଗ୍ରାମର କୋହ୍ଲ, ଖତିଆର, ମୁଣ୍ଡା ଓ କିଷାନ୍ ଆଦିବାସୀଙ୍କୁ ସେ ବ୍ରିଟିଶ୍ ଅତ୍ୟାଚାର ସଂପର୍କରେ ସଚେତନ କରାଇ ସେବକପଟ୍ଟା ନ ଲେଖିବା, ଖଜଣା ନ ଦେବା ଓ ବନ୍ଧୁକ ମୁନକୁ ନ ଡରି ଧର୍ମତ୍ୟାଗ ନ କରିବାକୁ ପ୍ରଚାର କରୁଥିଲେ।
୬- ତାଙ୍କ ନେତୃତ୍ୱରେ ଆଦିବାସୀମାନେ ଏକତ୍ରିତ ହୋଇ ଇଂରେଜ ବିରୁଦ୍ଧରେ ସଶସ୍ତ୍ର ବିପ୍ଳବ କରିବାପାଇଁ ଆଗଭର ହୋଇଥିଲେ। ତେଣୁ ୧୮୯୫ ମସିହା ଅଗଷ୍ଟ ୧୬ରେ ପୁଲିସ୍ ଏସ୍.ପି. ମେୟର୍ସ ବିର୍ସା ଓ ତାଙ୍କ ୧୫ ଜଣ ସାଥୀଙ୍କୁ ଗିରଫ କରିଥିଲେ।
୭- ସେ ମୁଣ୍ଡା ସମ୍ପ୍ରଦାୟର ନେତୃତ୍ୱ ନେବା ସଙ୍ଗେ ସଙ୍ଗେ ବ୍ରିଟିଶ୍ ଶାସନର ଅନ୍ୟାୟ ଅତ୍ୟାଚାର ବିରୁଦ୍ଧରେ ସଂଗ୍ରାମ କରିବାକୁ ପ୍ରବର୍ତ୍ତାଇଥିଲେ।
୮- ଶେଷରେ ୧୯୦୦ ମସିହା ମାର୍ଚ୍ଚ ୩ରେ ଶଶୀଭୂଷଣ ରାୟ ଓ ମାଝିତା ମାରିଆ ୫୦୦ ଟଙ୍କା ଲୋଭରେ ବିର୍ସା ସେନ୍ତେରା ଗ୍ରାମ ନିକଟସ୍ଥ ଜଙ୍ଗଲରେ ଲୁଚିରହିଥିବାର ଖବର ଇଂରେଜ ସରକାରକୁ ଜଣାଇ ଦେଲେ।
୯- ତାଙ୍କୁ ସେଠାରୁ ଗିରଫ କରାଯାଇ ରାଞ୍ଚି ଜେଲକୁ ପଠାଇ ଦିଆଗଲା, ଯେଉଁଠି ତାଙ୍କୁ ଅମାନୁଷିକ ଅତ୍ୟାଚାର କରାଯିବା ସହ ତାଙ୍କୁ ଖାଦ୍ୟରେ ବିଷ ମଧ୍ୟ ଦିଆଯାଉଥିଲା ଓ ତାଙ୍କ ଆନୁଗତ୍ୟଙ୍କୁ ମଧ୍ୟ ମୃତ୍ୟୁ ଦଣ୍ଡ ଓ ନିର୍ବାସିତ କରାଯାଉଥିଲା। ଶେଷରେ ମାତ୍ର ପଚିଶ ବର୍ଷ ବୟସ୍କ ବିଦ୍ରୋହୀ ବିର୍ସା ରାଞ୍ଚି ଜେଲ୍ରେ ୧୯୦୦ ମସିହା ଜୁନ୍ ୯ ତାରିଖ ଦିନ ଶେଷ ନିଃଶ୍ୱାସ ତ୍ୟାଗକଲେ।
୧୦- ବ୍ରିଟିଶ ଶାସନର ଦାସତ୍ୱରୁ ମୁକ୍ତି ପାଇବା ନିମନ୍ତେ ମୁଣ୍ଡା ସମ୍ପ୍ରଦାୟଙ୍କୁ ସଂଘଟିତ କରିଥିବା ବିପ୍ଲବୀ ବିର୍ସା ମୁଣ୍ଡା ପିତା ସୁଗନା ମୁଣ୍ଡା ଓ ମାତା କରମୀ ମୁଣ୍ଡାଙ୍କ ସନ୍ତାନ ଥିଲେ ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
